45 แผนงานท่องเที่ยววัฒนธรรม หวังฟื้นฟูและกระตุ้นเศรษฐกิจ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ตามที่รัฐบาลได้มีนโยบายเปิดพื้นที่รับนักท่องเที่ยวต่างชาติของจังหวัดภูเก็ตและจังหวัดนำร่อง เพื่อฟื้นฟูการท่องเที่ยวของประเทศและกระตุ้นเศรษฐกิจที่ได้รับผลกระทบจากโรคโควิด-19 กระทรวงวัฒนธรรม จึงได้จัดแผนงานเพื่อรองรับการเปิดพื้นที่รับนักท่องเที่ยวต่างชาติของจังหวัดภูเก็ตและจังหวัดนำร่อง รวมถึงจังหวัดอื่นทั่วประเทศไว้ 45 แผนงาน ได้แก่ จังหวัดภูเก็ต มีการจัด 3 โครงการ ประกอบด้วย โครงการเที่ยวชุมชน ยลวิถี การยกเว้นค่าเข้าชมแหล่งเรียนรู้พิพิธภัณฑสถานแห่งชาติ ถลาง ระหว่างวันที่ 1 กรกฎาคม - 31 ธันวาคม การจัดนิทรรศการพิเศษศิลปะถ้ำ สื่อสังคมดึกดำบรรพ์ ระหว่างวันที่ 29 กรกฎาคม - ตุลาคม 2564 และจัดทำเกม Phuket Cooking Fever เพื่อยกระดับมูลค่าทางเศรษฐกิจของวัฒนธรรมอาหารภูเก็ตสู่เมืองอาหารระดับโลกสอดคล้องกับการที่ยูเนสโกประกาศให้จังหวัดภูเก็ตเป็นเมืองสร้างสรรค์ด้านวิทยาการอาหาร ส่วนเกาะสมุย จังหวัดสุราษฎร์ธานี จัดกิจกรรมบวร On Tour จังหวัดกระบี่จัดโครงการส่งเสริมการท่องเที่ยววิถีใหม่ด้วยมิติประวัติศาสตร์และวิถีชีวิต เมืองพัทยา จังหวัดชลบุรี จัดกิจกรรมถนนสายวัฒนธรรม ตลาดวัฒนธรรมและโครงการเส้นทางท่องเที่ยวแสวงบุญส่วนพื้นที่จังหวัดอื่นๆ จัด 4 ประเภท ได้แก่ กิจกรรมการท่องเที่ยววิถีชุมชน 7 โครงการในพื้นที่ 23 จังหวัด เช่น ถนนสายวัฒนธรรม ตลาดวัฒนธรรม การท่องเที่ยวทางศาสนา งานเทศกาลประเพณีประจำท้องถิ่น รวมถึงการต่อยอดผลิตภัณฑ์วัฒนธรรมไทย ทั้งนี้ได้กำชับให้การจัดกิจกรรมปฏิบัติตามมาตรการป้องกันโรคของแต่ละจังหวัดเป็นหลัก